ໃນວັນທີ 18 ພະຈິກ 2020 ນີ້ ທີ່ຫໍວັດທະນະທໍາແຫ່ງຊາດ ກະຊວງຖະແຫລງຂ່າວ, ວັດທະນະທໍາ ແລະ ທ່ອງທ່ຽວ(ຖວທ) ໄດ້ຈັດກອງປະຊຸມ ທາບທາມ ບຸກຄະລາກອນ ຮອບທີ III ເພື່ອກະ ກຽມດ້ານຕ່າງໆໃຫ້ແກ່ກອງປະຊູມໃຫຍ່ ຄັ້ງທີ V ຂອງອົງຄະນະພັກກະຊວງ ໂດຍການ ເປັນປະທານຂອງສະຫາຍ ກິແກ້ວ ໄຂຄໍາພິທູນ ເລຂາທິການສູນກາງພັກ, ເລຂາຄະນະບໍລິຫານງານພັກກະຊວງ, ລັດຖະ ມົນຕີກະຊວງ ຖວທ, ມີບັນດາສະຫາຍເລຂາ-ຮອງເລຂາ ຄະນະພັກຮາກຖານ, ຄະນະໜ່ວຍພັກ, ຫົວໜ້າກົມ, ຮອງກົມ, ພ້ອມດ້ວຍສະມາຊິກພັກ ທີ່ເປັນຜູ້ແທນສົມບູນ ກອງປະຊຸມໃຫຍ່ ເຂົ້າຮ່ວມຢ່າງພ້ອມພຽງ.
ໃນໂອກາດນີ້, ສະຫາຍ ກິແກ້ວ ໄຂຄຳພິທູນ ໄດ້ກ່າວວ່າ: ເພື່ອເປັນການສືບຕໍ່ ກະກຽມຄວາມພ້ອມດ້ານຕ່າງໆ ໃຫ້ແກ່ການດໍາເນີນ ກອງປະຊຸມໃຫຍ່ ອົງຄະນະພັກກະຊວງ ຖວທ ຄັ້ງທີ V ໂດຍແມ່ນການກ້າວ ເຂົ້າສູ່ການທາບທາມຮອບທີ III ກ່ຽວກັບບຸກຄະລາກອນ ທີ່ຈະລົງ ສະໝັກເຂົ້າ ເປັນຄະນະພັກກະ ຊວງຊຸດໃໝ່; ສະນັ້ນ ພວກເຮົາຈະມີການປະກອບຄໍາຄິດ ຄໍາເຫັນ ເຂົ້າໃສ່ຮ່າງປັບປຸງ ລາຍງານການເມືອງ ເປັນເອ ກະສານສໍາຄັນ ຂອງກອງປະຊຸມໃຫຍ່ ແລະ ຮ່າງປັບປຸງບົດສໍາຫລວດ ການນໍາພາລວມຂອງ ຄະນະບໍລິຫານງານພັກກະຊວງ ຕະຫລອດໄລຍະ 5 ປີຜ່ານມາ, ພ້ອມທັງດໍາເນີນ ການປ່ອນບັດທາບທາມ ບຸກຄະລາກອນຮອບທີ III ໃນການກໍານົດເອົາ ຈໍານວນລາຍຊື່ ບຸກຄະລາກອນ ເປັນຮອບສຸດທ້າຍ ເພື່ອກະກຽມກອງປະຊຸມໃຫຍ່ ຂອງອົງຄະນະພັກຊຸດໃໝ່.
ສະຫາຍ ເລຂາທິການສູນກາງພັກ ຍັງຮຽກຮ້ອງໃຫ້ບັນດາ ສະຫາຍຜູ້ແທນຈະເຂົ້າຮ່ວມ ກອງປະຊຸມ ຈົ່ງໄດ້ພ້ອມກັນເອົາໃຈໃສ່ ຍົກສູງ ຄວາມຮັບຜິດຊອບ ການເມືອງຂອງຕົນ, ຍົກສູງສະຕິປັນຍາປະກອບຄໍາຄິດ ຄໍາເຫັນຢ່າງກົງໄປກົງມາ ເຂົ້າໃນການຄົ້ນຄ້ວາ, ເຊື່ອມຊຶມ ໃຫ້ມີຄວາມ ໜັກແໜ້ນ ແລະ ມີຄວາມເປັນເອກະພາບ ເພື່ອກ້າວເຂົ້າສູ່ການ ເປີດກອງປະຊຸມໃຫຍ່ ຄັ້ງທີ V.
ຈາກນັ້ນ, ສະຫາຍ ວັນສີ ກົວມົວ ຮອງລັດຖະມົນຕີກະຊວງ ຖວທ ໄດ້ຜ່ານຮ່າງປັບປຸງບົດລາຍງານ ການເມືອງຂອງກອງປະຊຸມໃຫຍ່ ອົງຄະນະພັກກະຊວງ ຖວທ ແລະ ສະຫາຍ ບົວເງິນ ຊາພູວົງ ຮອງເລຂາຄະນະພັກ ຮອງລັດຖະມົນຕີກະຊວງ ຖວທ ກໍໄດ້ຂຶ້ນຜ່ານຮ່າງປັບປຸງ ບົດສຳຫລວດການນຳພາລວມຂອງ ຄະນະບໍລິຫານງານພັກກະຊວງ ໃນດ້ານຕ່າງໆໃຫ້ມີຄວາມສົມບູນ.
Medialaos MMD (ແຫຼ່ງຂໍ້ມູນຈາກ: ສຳນັກຂ່າວປະເທດລາວ)